Ego Bernardus, decanus christianitatis Barrensis, notum facio omnibus presentes litteras inspecturis quod, constituti in mea presentia, Parisius Siguetus et Dameta soror sua de Barro super Albam recognoverunt se dedisse ob remedium animarum suarum et antecessorum suorum in perpetuam elemosinam Deo et beato Petro de Polungeio terciam partem platee quam habebant in vico domus Dei apud Barrum super Albam, ante domum fratrum de Escureio cum omnibus porprisio sicuti protenditur usque ad fossatum. Recognoverunt etiam in presentia mea predicti Parisius et Dameta reliquas duas partes predicte platee et porprisii vendidisse sanctimonialibus de Polungeio pro triginta et sex libris pruviniensium, et totum precium hujus venditionis jam recepisse. Sciendum vero est quod cum dicta platea et dictum porprisium deberet capitulo sancti Machuti de Barro annuatim decem et octo denarios censuales, ipsos denarios dictum capitulum omnino quitavit. Si quis autem super hoc dictas sanctimoniales de Polungeio inquietare voluerit, predicti Parisius et Dameta fide interposita promiserunt legitimam portare garantiam sanctimonialibus supradictis. Hanc autem donationem et venditionem laudaverunt Petrus, maritus dicte Damete et liberi ipsius Damete, videlicet Lambertus et Lucia. In cujus rei testimonium presentem paginam sigilli mei munimine roboravi. Actum anno Domini M° CC° vicesimo sexto, mense aprili.